**Landssamanslutninga av nynorskkommunar (LNK) – Årsmelding 2017 - 2018**

LNK har landsting annakvart år, og skriv difor årsmelding for to år om gongen. Årsmelding 2017 – 2018 byggjer såleis på Årsrapport 2017, men er supplert med konsekvensen av relevante styrevedtak i 2018, oppsummering av drifta i 2018 og synspunkt på den generelle språkutviklinga i Noreg i meldingsåra.

**Kommunereform**

I budsjettåret 2015 vart det årvisse generelle driftstilskotet frå Kulturdepartementet som LNK hadde fått sidan 1993, erstatta av eit tilsvarande stort tilskot over kommunalbudsjettet. Tilskotet hadde føringar om at løyvinga skulle sjåast i samanheng med arbeidet med å dokumentera dei språklege konsekvensane av kommune- og regionreformene. Dette var eit arbeidsområde styret hadde peika på som særleg viktig, alt før det vart klart at LNK skulle «skifta» departement.

Sidan kommune- og regionreformene i praksis ville kunne få konsekvensar for mange av dei oppgåvene LNK arbeider med, valde styret å sjå arbeidet med reformene som ein integrert del av den generelle drifta. Føringane i tilsegnsbreva frå KMD for 2015, 2016 og 2017 var at LNK skulle informera kommunane om moglege språklege konsekvensar av kommune- og regionreformene, og tilby rådgjeving. I tilsegnsbreva for 2016 og 2017 var det spesifisert at det er opp til LNK korleis organisasjonen ville løysa desse oppgåvene. Frå og med driftsåret 2018 er heile driftstilskotet til LNK løyvd frå kulturbudsjettet. Styret har bestemt at «overvakinga» av språklege konsekvensar av kommune- og regionreformene skal halda fram til 2020.

**Kommune- og regionreformene – språklege konsekvensar**

Styret i LNK har arbeidd med språklege konsekvensar av kommunereforma sidan våren 2014. Kravet frå starten av har vore at det blir teke særlege omsyn til den lokale språksituasjonen ved kommunesamanslåingar. I språkdelte område der det er vedteke samanslåingar , bør kommunane få språklege omstillingsmidlar som sikrar at nynorsk ikkje tapar på at det oppstår nye konstellasjonar. Styret bad administrasjonen utarbeida eit oppdatert dokument som skulle analysera og ta høgde for kva konsekvensar reformene ville få. Dette dokumentet blir oppdatert kvar månad og er til ei kvar tid tilgjengeleg på LNK.no.

Intensjonen i tilsegnsbrevet frå KMD vart følgd opp ved at informasjon om moglege språklege konsekvensar av kommune- og regionreformene vart vidareførde i Handlingsprogrammet 2019 – 2020:

* *(LNK skal) arbeida for å setja språkspørsmål og språkpolitikk inn i ein vidare kulturell samanheng, mellom anna ved å syna samanhengar mellom språk, identitet, kultur og samfunnsutvikling.*

Ut frå dette vart reformene eit sentralt tema på nett, på kurs og konferansar og i nyhendebrev i meldingsåra. Mellom anna handla paneldebatten under landstinget i 2017 om språklege og kulturelle konsekvensar av kommune- og regionreformene. Deltakarane på landstinget i Ulsteinvik var opptekne av at LNK skulle følgja prosessane rundt kommune- og regionreformene tett, og styret har drøfta desse på alle styremøta i meldingsåra.

LNK, ved styreleiar/dagleg leiar, gjennomfører kvart år opp til 30 medlemsbesøk. Kommune- og regionreformene, og spørsmål knytte til desse, har vore viktige tema på om lag 55 slike møte i åra 2017 - 2018.

I handlingsprogrammet heiter det altså at LNK skal arbeida for å setja språkspørsmål på dagsorden i nye samanhengar. Det har organisasjonen gjort ved å knyta språk tett opp til kommune- og regionreformene. LNK har og hatt rutine på å kontakta dei kommunane der ein ser at reforma kan føra med seg uheldige språklege konsekvensar, tilbydd råd i denne samanhengen og peika på løysingar. Arbeidet har i hovudsak vore konsentrert om dei ulike alternativa i språkdelte område, ut frå ei vurdering av at samanslåingar her vil kunne svekka nynorsken og LNK som organisasjon. Samanslåingsalternativ i reine nynorskområde har også vore registrerte.

Oppfølginga mot enkeltkommunar har skjedd via brev, telefon og e-post. LNK har tatt utgangspunkt i medlemskommunane, der desse har forhandla med, eller inngått intensjonsavtalar med andre kommunar som ikkje har hatt nynorsk som målform. Det er ut frå dette sendt brev til ordførarar og rådmenn i 34 kommunar. Medlemskommunar som har forhandla med, eller inngått intensjonsavtalar med andre nynorskkommunar, har ikkje mottatt slike brev. Hovudbodskapen har vore at kommunane må ta vare på det nynorske språket og sikra at dette ikkje blir skadelidande som følgje av reforma. Vidare har LNK oppmoda om at det vert utarbeidd språkplanar for dei nye kommunane, med reglar intern språkbruk som sikrar dei nynorske språktradisjonane. LNK har gitt tilbod om rådgjeving til alle som ønskjer hjelp i dette arbeidet. Det har kome få reaksjonar på breva, men nokre lokalaviser har fanga opp problemstillinga og skrive om denne.

**LNK si oppfølging av regionreforma**

Det regionale politiske nivået er viktig for å halda oppe norsk språk, og for å hindra fragmentering av ansvaret for nynorsk. Dei konkrete prosessane og forhandlingane om regionreforma kom i gang seinare enn kommunereforma, og dei ulike alternativa vart synlege i løpet av 2016, 2017 og til dels i 2018. LNK har også følgd med på framdrifta i forhandlingane for dei ulike alternativa, men har i denne samanhengen i hovudsak brukt ressursar på arbeidet i det nynorske kjerneområdet.

Dette arbeidet har såleis i stor grad vore konsentrert om det som etter kvart vart til regionen Vestland, som er ei samanslåing av Sogn og Fjordane og Hordaland, etter at Rogaland valde å stå åleine. Intensjonsplanen hadde i utgangspunktet ikkje teke med at den nye Vestlandsregionen skulle ha nynorsk som teneste- og administrasjonsspråk. LNK oppmoda alle medlemer om å koma med fråsegn om språk i den nye regionen.

Når det gjeld samanslåing av Agderfylka, Telemark og Vestfold; Buskerud, Akershus og Østfold (Viken!); Hedmark og Oppland (Innlandet), vil nok ingen av desse styrka nynorsk som offisielt språk, heller tvert om. Sidan det ser ut til å bli fleire nynorskkommunar enn bokmålskommunar i nye Vestfold, kan offisielt skriftspråk hos fylkesmannen i fylket bli nynorsk, men dette kan endrast gjennom nye språkvedtak i språknøytrale kommunar i regionen. Sidan regionreforma truleg vil føra til at nynorskmiljøa på Sør- og Austlandet blir meir marginaliserte, er det naturleg at LNK trappar opp arbeidet i dei aktuelle medlemskommunane i desse regionane.

Alle nye kommunar, der nynorskkommunar slår seg saman med nynorskkommunar, har gode føresetnader for å styrka det nynorske språket, viss det er vilje til det. Dette er likevel ikkje sjølvsagt, då nynorsken heile tida er utsett for press. For nokre kommunar vil samanslåing lett føra til at nynorsken blir ytterlegare svekka. Finnøy (nn) og Rennesøy (nø) slår seg saman med Stavanger (bm). Forsand (nn) slår seg saman med Sandnes (nø). Bø (nn) slår seg saman med Sauherad (nø). Nesset (nn), Midsund (nø) og Gjemnes (nø) slår seg saman med Molde (nø). Haram (nn) blir slått saman med Skodje (nn), Sandøy (nn), Ørskog (nn) og Ålesund (nø).

Språk som viktig identitets- og kulturberar er sjølvsagt for mange, men langt frå for alle. Det å skapa forståing for språk som identitets- og kulturberar vil kunna motivera medlemene til å setja språkspørsmål på dagsorden. Kor medvitne er kommunar om språk som relevant tema i samanslåingsprosessen? Dette er det naturleg for LNK å arbeida vidare med, og oppmoda medlemene om å setja språkspørsmåla på dagsorden framover. LNK kan tilby målretta kurs for å gjera nynorskbrukarane trygge og motiverte til å bruka nynorsk som arbeidsspråk også i den nye kommunen, og arbeida for at det blir utarbeidd og vedteke språkplanar.

Den politiske og administrative leiinga må sjå verdien av språk som viktig identitets- og kulturberar, og ønskja å setja dette på dagsorden. Ei av dei viktigaste arbeidsoppgåvene for LNK frametter vil vera å stimulera til at dette skjer.

**Framtida.no**

Totalt i meldingsåra har 1 475 000 brukarar vore innom Framtida.no. For 2018 var talet 650 000. Det er ein nedgang på 175.000 frå rekordåret 2017. Men i 2017 stod to saker for 230.000 brukarar åleine. Sett vekk frå desse to sakene som gjekk viralt, har Framtida.no opplevd ein auke i brukartalet.

I snitt var 17.000 brukarar innom Framtida.no kvar veke i 2018. Kvar månad har 60-90.000 brukarar vore innom nettstaden. Tidsbruken på Framtida.no per brukarøkt har i snitt auka med 30 prosent i 2018 samanlikna med 2017. Det gjev rekord i tidsbruk på nettstaden.

Trafikken frå Facebook har gått ned etter at selskapet la om algoritmane sine i januar 2018, og det har difor ikkje vore så mange toppar som året før. Trafikken frå læringsplattformer som It´s learning, Fronter og Google Classroom har mangedobla seg. Det viser at Framtida.no blir mykje brukt i skulen.

I løpet av 2018 har Framtida.no publisert 1950 artiklar, kring 100 færre enn året før. Dette skuldast at redaksjonen har prioritert å laga fleire lengre artiklar, intervju og reportasjar. Dette viser òg igjen i at lesarane no brukar lengre tid per brukarøkt enn tidlegare.

Sidan september 2010 har Framtida.no og Magasinett publisert over 17 300 artiklar. På nyåret i 2018 vart resten av arkivet til Magasinett inkludert i desse tala.

**Journalistikk som blir lagt merke til**

I løpet av året har Framtida.no fått omtale eller blitt sitert 182 gonger i papiraviser, ifølgje buyandread.com. Ifølgje Retriever er Framtida.no sitert eller omtalt i andre nyheitsmedium på nett og papir 252 gonger i 2018. ABC Nyheter har brukt 76 saker frå Framtida.no, noko som er ny rekord. Framtida.no har òg hatt rekordmange saker på SOL.no, og dei fleste riksavisene har sitert fleire saker frå tenesta.

Sakene til Framtida.no om song på veg ut av skulen (i 2017) fekk [heiderleg omtale i kåringa av dei beste nyheitssakene i Haugesund journalistlag](https://framtida.no/2018/02/04/heider-til-framtida-no-for-song-avsloringar) på Vinterkonferansen 2018. Og i mars fekk [Framtida.no Målprisen av Hordaland Mållag](https://framtida.no/2018/03/17/framtida-no-fekk-malprisen).

**Jordbær-republikken**

Journalist Ragnhild Sofie Selstø frå Framtida.no og fotograf Amanda O. Berg frå Universitas var frå 20. januar eit par veker i Taipei for å jobba med eit prosjekt om den såkalla *jordbærgenerasjonen*. Uttrykket vert ofte brukt om dagens unge i Taiwan, og spelar på at dei manglar politisk engasjement og styrke. Men mykjer tyder på at dette ikkje stemmer. Det finst mange politiske ungdomsrørsler og utbrytarar på øya. Det er desse historiene Framtida.no har forsøkt å fortelja. Prosjektet var støtta av Fritt Ord. Fleire av artiklane vart i tillegg presentert i eit bilag til papirutgåva av Universitas og dei vart òg brukte på ABCNyheter.no.

**Debattprosjekt, journalistkurs, bokbad og arrangement**

Framtida.no har vore med på å arrangera debattkurs for Hardanger Ungdomsråd og for skuleklassar i fleire kommunar. Debattmodellen Framtida.no brukar har blitt ein modell som fleire ønskjer å kopiera, og Framtida planlegg fleire debattkurs og debattar i åra som kjem.

Andre tiltak:

* samarbeid med Falturiltu om å arrangera Falturiltuseminaret
* kursa ungdommar på Bømlo og Stord i bokbad og bokmeldingar (prosjekt Ung kritikk)
* medarrangør av klimafestival, med fleire arrangement på Stord i januar og februar 2018
* journalistikkurs for kring 1000 elevar frå barneskule til ungdomsskule

Både Sparebanken Vest og Kulturrådet har vore med på å støtta desse kursturnéane. Godt skrivne bokmeldingar og artiklar har blitt publisert på Framtida.no og Framtidajunior.no.

**Skrivekonkurransar**

Magasinett og Framtida.no har samarbeidd om fleire skrivekonkurransar i meldingsåra, mellom anna med tema som [skulen](https://framtida.no/2018/04/08/vann-skrivekonkurranse-om-skulen-for-framtida) si framtid, og [ein om song](https://framtida.no/2018/11/13/songen-som-endra-alt). Til desse kom det inn over 300 bidrag. Ein av skrivekonkurransane vart arrangert i samarbeid med Foreningen les!, og dette samarbeidet går vidare i 2019. Den førebels siste skrivekonkurransen hadde klima som tema.

**Framtidajunior.no**

Framtidajunior.no vart starta opp 17. oktober 2017. I 2018 var meir enn 70.000 brukarar innom Framtidajunior.no. Sidan oppstarten 17. oktober 2017 har 88.000 brukarar vore innom nettsidene.

I ei spørjeundersøking i nynorske barneskular i januar 2018, sa 26 prosent av lærarane at dei alt då hadde brukt Framtidajunior.no i undervisinga. Nettstaden har sidan opplevd ein god auke i talet på brukarar, både i skuletida og i fritida.

Framtida.no har samarbeidd med Nynorsksenteret og Pirion om å få utarbeidd eit pedagogisk opplegg knytt til nettsidene. I september 2018 vart såleis [lærarsidene til Framtidajunior.no](http://framtidajunior.no/laerarar/) lansert.

LNK arbeider for tida med å få til ei fullfinansering av Framtidajunior.no, men er enno ikkje i mål med dette arbeidet.

Framtidajunior.no har gjennomført to [skrivekonkurransar](https://framtidajunior.no/tag/skrivekonkurranse/) i 2018. Totalt kom det inn over 450 tekstar frå barn over heile landet. Dei beste tekstane er publiserte på [meiningar-sidene](https://framtidajunior.no/category/meiningar/) til Framtidajunior.no.

**Framtida Junior – papiravis**

LNK driv papiravisa Framtida Junior saman med Hallingdølen, Hordaland, Os og Fusaposten, Sogn Avis, Sunnhordland og ABC Startsiden. Avisa kjem kvar 14. dag til abonnentar over heile landet. Målet er at inntektene frå abonnementsal skal gi eit bidrag til meir journalistikk på nynorsk for barn. Avisene er viktige medspelarar, både når det gjeld marknadsføring og produksjon av nesten halvparten av innhaldet i papiravisa.

Talet på abonnentar er aukande, men likevel eit godt stykke frå å kunna finansiera eit fullt journalistisk årsverk. Mesteparten av inntektene går no til trykking, distribusjon og grafisk arbeid.

I den nasjonale avisveka 2018 vart det sendt ut over 10.000 utgåver av Framtida Junior til sjetteklassingar over heile landet, i samarbeid med Mediekompasset. Lokale mållag og LNK finansierte utsendinga.

**Gode samarbeidspartnarar**

I 2017 har Framtida.no fått fleire nye samarbeidspartnarar. Mellom anna har endå fleire bibliotek byrja å leggja ut bokmeldingar og anna litteraturstoff frå Framtida.no på sidene sine.

Samarbeidet om seminar for lærarar og bibliotekarar på HSH under den nynorske barne- og ungdomslitteraturfestivalen Falturiltu, går vidare. Dette er eit samarbeid med Høgskulen på Vestlandet og Fylkesbiblioteket i Hordaland.

Framtida.no samarbeider framleis med lokalavisene Bømlo-Nytt, Møre-Nytt, Møre, Porten.no, Ryfylke, Nordhordland, Vigga, Bladet Tysnes, Tysvær Bygdeblad, Vikebladet Vestposten, Vestavind, Bø Blad, Fjuken, Grannar, Hallingdølen, Kvinnheringen, Strandbuen, Suldalsposten, Sunnhordland og Vest-Telemark Blad, i tillegg til Dag og Tid, Magasinett, Norsk Barneblad, LNK.no og studentavisene Universitas, Peikestokken og Dusken.no. Dette har gjeve Framtida.no tilgang på godt lesestoff, samstundes som det har gjeve samarbeidspartnarane meir trafikk gjennom direkte lenker til nettavisene deira. Bruken av stoff frå samarbeidsavisene har gått ned gjennom dei siste åra.

Fleire aviser har lagt ut ein nyhendeboks på sidene sine, slik at lesarane får høve til å klikka på dei siste overskriftene til Framtida.no direkte på lokalavisa si nettutgåve.

Framtida.no har ansvar for å drifta Magasinett – nettidsskrift for ungdomsskuleelevar og elevar på vidaregåande.

**Økonomi**

Ingen andre nynorsktiltak når så mange brukarar for så lite pengar som Framtida.no.

I meldingsåra har ABC Startsiden og Landssamanslutninga av nynorskkommunar (LNK) støtta Framtida.no direkte. Stiftingane Pirion og Magasinett har òg støtta Framtida.no.

Framtidajunior.no har fått støtte frå LNK , Utdanningsdirektoratet, Magasinett og Sparebanken Vest. Fleire lokale mållag har òg støtta Framtida Junior.

I meldingsåra har Framtida.no hatt ansvar for den redaksjonelle drifta av LNK.no. Framtida.no-redaksjonen har òg hatt ansvar for drifta av Pirion.no og Magasinett.

Norsk Kulturråd har gjeve Framtida.no tidsskriftstøtte og støtta prosjekt Ung kritikk. Fritt Ord gav støtte til serien om jordbær-republikken og [klimajournalistikkprosjektet](https://framtida.no/2018/09/05/startar-stort-samarbeid-for-a-setja-klima-pa-dagsorden-for-lokalvalet). Framtida.no har òg hatt inntekter frå sal av artiklar til aviser, debattkurs og leiing av debattar.

Ein stor del av inntektene til Framtida.no og Framtidajunior.no er prosjektstøtte og LNK har i meldingsåra arbeidd for å få på plass ei meir føreseieleg finansiering. Dette arbeidet vil halda fram.

**Spreiing og nyhendebrev**

I meldingsåra har fleire aviser lagt ut nyhendeboksar frå Framtida.no på sidene sine. Me har òg gjort det lett for biblioteka å leggja ut [siste nytt om bøker](https://framtida.no/tag/litteratur/feed) og [siste bokmeldingar](https://framtida.no/tag/bokmelding/feed) frå Framtida.no på nettsidene sine. Så langt har over 30 bibliotek lagt ut dette på nettsidene sine.

Framtida.no har òg eit nyhendebrev for boknytt.

**Planar for 2019 - 2020**

Framtida.no har som mål å bli endå betre på å skriva om kultur, politikk, klima, identitet, skule og jobb/yrkesval for ungdom. Nettstaden ønskjer å bli oppfatta som ei seriøs avis for unge som tar ungdom og *generasjon alvor* på alvor. Me vil likevel ikkje berre vera alvorlege – det må vera rom for underhaldning òg.

I 2019 samarbeider Framtida.no med Landslaget for lokalaviser (LLA), Energi og klima, ABC Nyheter og fleire lokalaviser om [eit stort klimajournalistikk-prosjekt](https://framtida.no/2018/09/05/startar-stort-samarbeid-for-a-setja-klima-pa-dagsorden-for-lokalvalet). Framtida.no er òg med på å arrangera klimafestival på Stord.

I Bokåret 2019 vil Framtida.no og Framtidajunior.no samarbeida med ei rad andre nynorske institusjonar og andre om å kåra dei beste nynorske barne- og ungdomsbøkene – og ei rad arrangement rundt om i Noreg.

Framtida.no vil òg følgja lokalvalet tett.

**På saklista**

|  |  |
| --- | --- |
|  |  |
|  |

Det vart i meldingsåra arrangert 24 «På-saklista»-kurs. Desse språkkursa vert kvalitetssikra av HVL (Høgskulen på Vestlandet), som har ansvaret for sal av kursa, rekruttering og sertifisering av kurshaldarar. HVL står og som teknisk arrangør av kursa. Kursboka er «På saklista. Språk og saksbehandling på papir og nett» av Jan Olav Fretland. Deltakarar oppfattar «På saklista» som både eit språkkurs, eit saksbehandlingskurs og eit klarspråk-kurs. Tilbakemeldingane deira er svært gode, og dei legg vekt på nytten av kurset i den kommunale kvardagen. Kursa går over to dagar og kurshaldar kjem til kommunen for å halda dei.

HVL har òg, over same leisten, utvikla kurset «På tavle og skjerm», skreddarsydd for lærarar. Dette er klart for å takast i bruk av medlemskommunane i 2019.

Både «På saklista» og «På tavle og skjerm» er gratis for betalande medlemer i LNK og kostar om lag kr 35 000 for ikkje-medlemer.

**Språkbruksplanar**

Mal for kommunal språkplan er teken ut av det nye «På saklista»- kursheftet, men ein ny og sterkt oppdatert versjon av LNK-malen er tilgjengeleg på LNK.no. Det er også laga ein eigen mal for språkdelte kommunar som ønskjer å vera reelt språknøytrale. Dosent Jan Olav Fretland ved Høgskulen på Vestlandet (HVL) har hatt ansvaret for å utvikla begge dei nye malane.

**Nynorske læremiddel for framandspråklege**

Mangelfull opplæring i nynorsk for framandspråklege er eit tema LNK har hatt på dagsordenen i fleire år. Mange nynorskkommunar nyttar framleis bokmål som opplæringsmål for framandspråklege, men per 31. desember 2017 hadde 53 medlemskommunar gått over til nynorskopplæring. Argumentet har lenge vore at det finst altfor få læremiddel på nynorsk for denne gruppa, og at dei som finst er for dårlege. Dette er ikkje lenger tilfelle. Dei siste åra har tilfanget av nynorske læremiddel auka kraftig, ikkje minst takka vera det arbeidet Kompetanse Noreg gjer. LNK er medlem i ei arbeidsgruppe i Kompetanse Noreg og bidreg til å setja desse spørsmåla på dagsordenen. Arnfinn Vigrestad og Liv Kari Eskeland har representert LNK i gruppa. Frå hausten 2017 overtok Nils R. Sandal plassen til Eskeland.

Slik det er i dag vert avgjerd om målform for framandspråklege i mange kommunar overlate til rektorane og dei som underviser. Dette meiner LNK er uheldig. Slike saker bør opp på den politiske dagsorden, og LNK rår til at kommunepolitikarane tek tilbake den politiske styringsretten på dette området.

Som det går fram innleiingsvis har LNK også i meldingsåra hatt fokus på kommunereforma og kva verknad denne kan få for medlemskommunane – også når det gjeld undervisningsspråk for framandspråklege og når det gjeld integrering. Det er viktig for LNK å få fram at opplæringsspråk for framandspråklege og integreringsarbeid også må vera med i drøftingar og verta nedfelt i eventuelle avtalar som kommunane inngår.

**Høyringsfråsegner**

LNK har vedteke fleire høyringsfråsegner i meldingsåra, mellom anna om ny rammeplan for barnehagane, om Mediemangfaldutvalet, om regionreforma og om ny sentralbanklov.

**Ny grafisk profil**

Biletkunstnar og forfattar Gerhard Stoltz har laga ny logo og ny grafisk profil for LNK. Styret har vedteke at den nye grafiske profilen skal takast i bruk steg for steg.

**LNK og Samlaget**

Styret vedtok i 2015 at Samlaget skal vera ny prioritert samarbeidspartnar i åra frametter, og administrasjonen i Samlaget, LNK og ABC Startsiden har alt hatt fleire kontaktmøte med idèmyldring og spissing av nye fellesprodukt. Det mest konkrete samarbeidet til no er oppstart av prosjektet Framtidajunior.no.

**Andre tillitsverv**

Sveio vart kåra til Årets nynorskkommune 2017. medan Vinje vann prisen i 2018. Tidlegare prisvinnarar er Time, Førde, Radøy, Ørsta, Fjell, Stord, Seljord og Sogn og Fjordane fylkeskommune. Språkrådet legg dei faglege føringane, medan Kulturdepartementet deler ut prisen. Dagleg leiar i LNK er med i juryen.

LNK er med i Forum for nynorsk i opplæringa, ei arbeidsgruppe organisert under Utdanningsdirektoratet. Dagleg leiar og Svein Olav Langåker representerer LNK i forumet.

Dagleg leiar representerer LNK i Nynorsk forum, der leiarane i om lag 20 språkorganisasjonar møtest tre gonger i året.

LNK er medstiftar i Nynorsk kultursentrum som har hovudkontor i Ivar Aasen-tunet i Ørsta, med avdelingar i Ulvik og Vinje. Odd Ivar Øvregård representerer LNK i rådet, medan Gunnar Strøm er vara.

LNK er medstiftar i Nynorsk avissenter i Førde. Dagleg leiar sit i styret.

LNK driv Magasinett og Piron med utgangspunkt i avtalar med dei to stiftingane. Dagleg leiar i LNK er styreleiar i begge stiftingane.

**Fakta om LNK**

Medlemstal er per 31. desember 2018 124. Av desse er 102 kommunar, fire fylkeskommunar og 18 regionråd/andre kommunale selskap. Medlemstalet er stabilt. I meldingsåra melde Os, Klepp, Stryn og Søre Sunnmøre IKT seg inn i organisasjonen, medan Tysnes Kraftlag gjekk ut, då laget vart slått saman med BKK som var medlem i LNK frå før.

**Styre**

Etter Landstinget 2017 har styret vore sett saman slik:

Solfrid Borge (leiar)

Gunnar Strøm (nestleiar)

Hallvor Lilleslett

Odd Ivar Øvregård

Liv Kari Eskeland (gjekk ut av styret då ho vart vald inn på Stortinget i september 2017)

Kari Våge Gjuvsland (1. vara fram til Liv Kari Eskeland gjekk ut av styret)

Vara:

1. vara Marit Nerås Krogsæter (1. vara møter fast i styremøta)
2. vara Nils R. Sandal
3. vara Jarle Skartun

**Økonomi**

Samla rekneskap syner eit overskot på kr 290 195 i 2017 og kr 271 691 i 2018. Overskotet vil bli brukt til å styrkja eigenkapitalen i organisasjonen.

Samla omsetnad var kr 7 077 558 i 2017 og kr 7 509321 i 2018.

Av dette er om lag 20% statstilskot, 20% medlemskontingent, medan 60%. er eigne inntekter – først og fremst prosjekttilskot, tilskot frå Fagforbundet og KLP-forsikring, og annonsesal. Fagforbundet og KLP-Forsikring er dei viktigaste økonomiske samarbeidspartnarane til LNK. Begge organisasjonane har vore sentrale medspelarar i over 15 år. Ein samarbeidsavtale med Hotell Bondeheimen har ein verdi på om lag 100 000 per år (gjeld gratis overnatting for tilsette/styre). Denne summen er ikkje synleggjort i rekneskapen.

**Revisjon**

Vekst revisjon i Oslo er for tida revisor for LNK. Val av revisor skjer på kvart årsmøte.

**Administrasjon**

Dagleg leiar har vore Vidar Høviskeland.

Rekneskapsførar/økonomimedarbeidar har vore Ola Relling i 10% stilling.

I meldingsåra har Framtida.no hatt ein redaksjon på knapt fire årsverk. Andrea Rygg Nøttveit og Svein Olav B. Langåker er fast tilsette. Andrea Rygg Nøttveit kom tilbake i august 2018 etter eitt års permisjon. Då starta også Bente Kjøllesdal. Beate Haugtrø byrja først som praktikant frå Nynorsk Avissenter i januar og februar 2018, og fekk etter dette jobb i Framtida.no.

Ragnhild Sofie Selstø slutta i Framtida.no i mars 2018.

Frode Grimelid jobba for Framtida.no frå mars til og med mai 2018. Eirik Tangeraas Lygre, Astrid Underlid, Isak Slettebø, Synne Grimelid og Snorre Sandemose har vore sommarvikarar. Mange har frilansa frå fleire stader i Noreg elles i året. Redaksjonen har òg reist på fleire reportasjeturar, noko som har gjort det lettare å presentera journalistikk frå heile landet.

Janne Nerheim og Christian Wiik Gjerde har jobba med Framtidajunior.no. Kathrine Nygård har vore inne i eit kortare vikariat.

Fleire frilansarar, kommentatorar, bokmeldarar og andre skribentar har levert stoff. Martin Årseth var sommarvikar i 2018. Elise Løvereide har vore tilsett i Magasinett, og vore ein del av Framtida.no-redaksjonen, med base i Bergen.

Kursansvarlege for På saklista-kurset er Jan Olav Fretland og Tone Skjerdal frå HVL. Kurshaldarar har vore Mathias Øvsteng, Jostein Mo, Jostein Fretland og Marit Kleiven.

Konsulentar i LNK elles har vore Arnfinn Vigrestad, Gerhard Stoltz, Trygve Kvandal, Arvid Brurok og Elling Hetland.

\_\_\_\_\_\_\_\_\_\_\_\_\_\_\_\_\_\_

Landssamanslutninga av nynorskkommunar (LNK) er ein kultur- og interesseorganisasjon for kommunar, fylkeskommunar og interkommunale føretak. Organisasjonen har som føremål å fremja nynorsk språk og kultur i offentleg verksemd. Alle kommunar, fylkeskommunar og interkommunale føretak som gjer bruk av nynorsk språk i skulen og/eller i administrasjonen, kan verta medlemer i LNK. Organisasjonen er lokalisert i Oslo.

I samsvar med § 3-3 i rekneskapslova er det med dette stadfesta at ein føresetnad om framleis drift er lagd til grunn ved utarbeiding av rekneskapen.

Arbeidsmiljøet i LNK er godt. Det har ikkje vore sjukdomsfråvær i meldingsåra, og det har heller ikkje vore skadar eller ulukker på arbeidsplassen. Kjønnsbalansen i administrasjonen og i styret er god.

LNK driv ikkje med aktivitetar som fører med seg ureining av det ytre miljøet.

 Oslo 21.02.2018

 Styret i Landssamanslutninga av nynorskkommunar

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

Vidar Åge Høviskeland Solfrid Borge Gunnar Strøm

 Dagleg leiar Styreleiar Nestleiar

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

 Hallvor Lilleslett Odd Ivar Øvregård Kari Vaage Gjuvsland

 Styremedlem Styremedlem Styremedlem

FAKTABOKS OM LANDSTING

**Landsting**

I vedtektene heiter det at LNK skal skipa til landsting annakvart år. Landstinga er sett saman av ein konferansedel og årsmøte, og medlemene søkjer sjølve om å få arrangera tinget. I år er landstinget lagt til Førde. LNK, Førde kommune og Sogn og Fjordane fylkeskommune er arrangørar.

Landstinget 2021 er lagt til Stord.

**Skipingsmøte 1993**

Landssamanslutninga av nynorskkommunar vart skipa på Bryne i 1993.

**Landstinget 1995**

Landstinget 1995 vart halde i Ullensvang herad 7. til 9. juni 1995. I alt var det 95 personar til stades. 42 medlemer var representerte.

**Landstinget 1997**

Landstinget 1997 vart halde i Ål 26. til 28. mai 1997 og samla i alt 89 deltakarar. 49 medlemer var representerte.

**Landstinget 1999**

Landstinget 1999 vart halde i Førde 1. og 2. juni 1999. 84 deltakarar var til stades, og 44 medlemer var representerte.

**Landstinget 2001**
Landstinget 2001 vart halde på Bryne 7. og 8. juni 2001. 81 deltakarar var til stades, og 37 medlemer var representerte.

**Landstinget 2003**
Landstinget 2003 vart halde i Ivar Aasen-tunet i Hovdebygda 24. og 25. april. 101 deltakarar var til stades, og 41 medlemer var representerte.

**Landstinget 2005**

Landstinget 2005 vart halde på Rauland i Vinje kommune 27. til 29. april. 146 deltakarar var til stades, og 43 medlemer var representerte.

**Landstinget 2007**

Landstinget 2007 vart halde i Vågå kommune 27. og 28. august . 150 deltakarar var til stades, og 30 medlemer var representerte.

**Landstinget 2009**

Landstinget 2009 vart halde i Stryn kommune. 118 deltakarar var til stades, og 34 medlemer var representerte.

**Landstinget 2011** vart halde på Sand i Suldal kommune og hadde om lag 130 deltakarar, 36 medlemer var representerte.

**Landstinget 2013** vart halde på Voss. Årsmøtet hadde 79 deltakarar, og 30 medlemer var representerte.

**Landstinget 2015** vart halde på Gol. Årsmøtet hadde 67 deltakarar, og 29 medlemer var representerte.

**Landstinget 2017** vart halde i Ulsteinvik. Årsmøtet hadde 64 deltakarar, 27 medlemer var representerte.